STGT บวก 2% รับผลดีสหรัฐฯ แบน Top Glove ประเมินปีนี้กำไร 3.5 หมื่นลบ.
STGT บวก 2% รับผลดีสหรัฐฯ แบน Top Glove ประเมินปีนี้กำไร 3.5 หมื่นลบ. ล่าสุดอยู่ที่ 41.50 บาท บวก 1 บาท หรือ 2.47% มูลค่าซื้อขาย 1.27 พันล้านบาท
STGT บวก 2% รับผลดีสหรัฐฯ แบน Top Glove ประเมินปีนี้กำไร 3.5 หมื่นลบ. ล่าสุดอยู่ที่ 41.50 บาท บวก 1 บาท หรือ 2.47% มูลค่าซื้อขาย 1.27 พันล้านบาท
31 มี.ค. 2564

ผู้สื่อข่าวรายงานว่า วันนี้ (31 มี.ค.64) ราคาหุ้น บริษัท ศรีตรังโกลฟส์ (ประเทศไทย) จำกัด (มหาชน) หรือ STGT  ณ เวลา 10.30 น. ปรับตัวขึ้นอยู่ที่ระดับ 41.50 บาท บวกไป 1 บาท หรือขึ้นไป 2.47% สูงสุดที่ 41.75 บาท ต่ำสุดที่ 41 บาท ด้วยมูลค่าซื้อขาย 1.27 พันล้านบาท

สำหรับปัจจัยที่ส่งผลให้ราคาหุ้น STGT ปรับตัวขึ้น คาดว่าได้รับผลดีจากการที่สหรัฐอเมริกาประกาศห้ามนำเข้าสินค้าจากโรงงาน Top Glove ผู้ผลิตถุงมือยางระดับโลกทุกโรงงาน หลังยังพบการบังคับใช้แรงงาน
ขณะเดียวกัน บล.เคทีบีเอสที ระบุในบทวิเคราะห์ แนะนำ “ซื้อ” หุ้น STGT ให้ราคาเป้าหมาย 58 บาท หลังจากมีรายงานข่าวว่าสหรัฐอเมริกาประกาศหยุดการนำเข้าสินค้าจากทุกโรงงานภายใต้ Top Glove เนื่องจากยังพบมีการใช้แรงงานบังคับ (Forced Labor) ในโรงงานผลิตของบริษัทถุงมือยางอันดับหนึ่งของโลก โดยการแบนครั้งนี้ถือเป็นการยกระดับความรุนแรงในการสั่งห้ามนำเข้า
ทั้งนี้ฝ่ายวิจัยมองเป็นบวกเล็กน้อยจากประเด็นดังกล่าว เนื่องจากกำลังการผลิตของ STGT เต็มไปจนถึงปี 2566 แล้ว ทำให้คาดว่าระยะสั้นจะไม่เห็นคำสั่งซื้อปรับตัวเพิ่มขึ้นจากประเทศสหรัฐ
พร้อมกับประเมินว่าผลประกอบการไตรมาส 1/2564 คาดว่ายังคงเติบโต เมื่อเทียบจากงวดเดียวกันของปีก่อน และเทียบกับไตรมาสก่อนหน้า สืบเนื่องจากราคาถุงมือยางที่ยังคงปรับตัวเพิ่มขึ้นต่ออีกราว 20% เมื่อเทียบจากปีก่อน ทั้งนี้ยังประเมินกำไรสุทธิปี 2564 อยู่ที่ 3.5 หมื่นล้านบาท เพิ่มขึ้น 147% เมื่อเทียบจากปีก่อน